Na temelju članka 49. stavka 4. Zakona o znanstvenoj djelatnosti i visokom obrazovanju ([„Narodne novine“, broj 123/03, 198/03, 105/04, 174/04, 46/07, 45/09, 63/11, 94/13 i 139/13)](https://www.azvo.hr/images/stories/propisi/ZZDVO_izmjene_po_Z.okvaliteti.docx) i članka 35. Statuta Grada Ivanić-Grada (Službeni glasnik Grada Ivanić-Grada, broj 02/14) Gradsko vijeće Grada Ivanić-Grada na svojoj \_\_. sjednici održanoj dana \_\_\_ 2016. godine donijelo je

**P R O Č I Š Ć E N I T E K S T**

**Odluke o osnivanju Visoke škole Ivanić-Grad**

Članak 1.

Ovom Odlukom osniva se Visoka škola Ivanić-Grad (u daljnjem tekstu: Visoka škola).

Sjedište Visoke škole je u Ivanić-Gradu, Moslavačka ulica 11.

Članak 2.

Osnivač Visoke škole je Grad Ivanić-Grad, Park hrvatskih branitelja 1  
10310 Ivanić-Grad (u daljnjem tekstu: Osnivač).

Članak 3.

Osnovna djelatnost Visoke škole je:

- Visokoškolsko obrazovanje, ustrojavanje i izvođenje stručnih i specijalističkih diplomskih studija

- obavljanje stručnog i znanstveno istraživačkog rada,

- ustrojavanje i izvođenje programa stalnog usavršavanja i cjeloživotnog obrazovanja

Članak 4.

Tijela Visoke škole su:

* Dekan
* Stručno vijeće
* Upravno vijeće

Članak 5.

Dekan.

Dekana Visoke škole bira i razrješava Upravno vijeće. Stručno vijeće utvrđuje i predlaže upravnom vijeću kandidate za izbor dekana na način i u postupku utvrđenom statutom visoke škole. Dekan predstavlja i zastupa Visoku školu te u svom radu ima prava i obveze ravnatelja ustanove. Za akademska potanja dekan je odgovoran Stručnom vijeću, a za zakonitost rada financijskog poslovanja i racionalne uporabe materijalnih i kadrovskih resursa odgovara Upravnom vijeću.

Dekan se izabire putem javnog natječaja odlukom Stručnog vijeća. Za dekana može biti izabran nastavnik u znanstveno-nastavnom zvanju profesora visoke škole ili predavača.

Dekan se bira na period od četiri godine.

Dekan je čelnik i voditelj Visoke škole.

Dekan obavlja poslove određene Zakonom i Statutom, a osobito:

- ustrojava rad i poslovanje Visoke škole

- poduzima sve pravne radnje u ime i za račun Visoke škole

- predstavlja i zastupa Visoku školu u svim postupcima pred sudovima, upravnim i drugim državnim tijelima, pravnim osobama s javnim ovlastima, te drugim osobama

- predsjedava Stručnom vijeću

- predlaže Upravnom vijeću program rada, plan razvoja i financijski plan Veleučilišta

- podnosi Upravnom i Stručnom vijeću izvješće o svom radu i izvješće o financijskom poslovanju

- provodi odluke Upravnog i Stručnog vijeća

- određuje osobe ovlaštene za potpisivanje financijske i ostale dokumentacije

- brine o provođenju kadrovske politike i strategije razvoja Visoke škole

Dekan ne može bez suglasnosti Upravnog vijeća sklapati poslove o stjecanju, opterećenju i otuđenju nekretnina, ako vrijednost pravnog posla iznosi više od 100.000,00 kn bez poreza na dodanu vrijednost.

O stjecanju, opterećenju i otuđenju nekretnina, ako vrijednost pravnog posla iznosi više od 100.000,00 kn do 300.000,00 kn bez poreza na dodanu vrijednost odlučuje Upravno vijeće.

Visoka škola ne može bez suglasnosti osnivača steći, opteretiti, ili otuđiti nekretnine ili drugu imovinu, niti ugovoriti drugi posao ako vrijednost pojedinačnog ugovora iznosi više od 300.000,00 kn.

Članak 6.

Upravno vijeće visoke škole ima 5 članova od kojih tri imenuje osnivač, jednog bira stručno vijeće visoke škole, a jedan član je predstavnik zaposlenika. Predsjednika upravnog vijeća biraju članovi između sebe.

O pitanjima iz svog djelokruga članovi Upravnog vijeća odlučuju na sjednicama koje saziva i rukovodi Predsjednik Upravnog vijeća, a u slučaju njegove spriječenosti zamjenjuje ga Dopredsjednik.

Način rada Upravnog vijeća pobliže se uređuje Poslovnikom o radu kojega Upravno vijeće donosi na prvoj sjednici.

Dekan Visoke škole sudjeluje u radu upravnog vijeća bez prava glasovanja.

Članak 7.

Upravno vijeće Visoke škole:

- donosi program rada i razvoja Visoke škole, te nadzire njihovo izvršavanje,

- donosi financijski plan,

- donosi godišnji obračun

- odlučuje o načinu uporabe dobiti koju Visoka škola ostvaruje,

- donosi odluke u drugom stupnju o ostvarivanju pojedinačnih prava zaposlenih,

- predlaže Osnivaču promjenu ili proširenje djelatnosti,

- donosi Statut i druge odluke utvrđene zakonom,

- daje Osnivaču i Dekanu prijedloge i mišljenja o pojedinim pitanjima,

- bira i razrješuje dekana Visoke škole,

- u slučaju ne potvrđivanja izbora dekana imenuje vršitelja dužnosti dekana,

- brine se o zakonitosti rada Visoke škole,

- daje suglasnost na pojedine odluke dekana sukladno Statutu Visoke škole,

- obavlja ostale poslove predviđene Statutom

- donosi Pravilnik o ustroju radnih mjesta na prijedlog dekana

- utvrđuje financijsku i razvojnu politiku Visoke škole

- potvrđuje odluku Stručnog vijeća o izboru dekana Visoke škole

- obavlja druge poslove utvrđene statutom

Članak 8.

Stručno vijeće Visoke škole čine nastavnici, suradnici, studenti i jedan predstavnik zaposlenika, u skladu sa statutom. Stručno vijeće, sukladno statutu, odlučuje o stručnim i nastavnim pitanjima. Studenti čine najmanje 15 % ukupnog broja članova stručnog vijeća. Studente – članove stručnog vijeća biraju sami studenti u skladu sa statutom Visoke škole.

Stručno vijeće u svom djelokrugu obavlja sljedeće poslove:

- odlučuje o pitanjima nastavne, stručne i znanstvene djelatnosti Visoke škole

- donosi studijske programe i izvedbene planove na prijedlog Vijeća studija

- rješava u drugom stupnju povodom zamolbi i zahtjeva studenata

- obavlja izbore u zvanja u skladu sa Zakonom i Statutom

- ocjenjuje i analizira rezultate nastavnog, znanstvenog i stručnog rada

- donosi proračun Visoke škole na prijedlog dekana

- donosi godišnji plan izdavačke djelatnosti na razini Visoke škole

- razmatra godišnje izvješće dekana

- predlaže Upravnom vijeću Statut Visoke škole

- donosi opće akte u skladu sa Statutom

- predlaže upravnom vijeću kandidate za izbor Dekana

- bira prodekana na prijedlog dekana

- odlučuje o pokretanju postupka za razrješenje te donosi odluku o razrješenju dužnosti dekana i prodekana u skladu s Odredbama Zakona i Statuta

- donosi odluku o povjeravanju nastave nastavnicima i suradnicima na prijedlog Vijeća studija

- odlučuje o potrebi nastavka rada zaposlenika koji nakon drugog izbora ne bude izabran u više nastavno zvanje u skladu sa Zakonom

- obavlja druge poslove u skladu sa Zakonom i Statutom

Članak 9.

Temeljni kapital za osnivanje Visoke škole je 20.000,00 kn (slovima: dvadesettisućakuna).

Članak 10.

Osnivač imenuje posebnom Odlukom privremenog dekana Visoke škole, koji je ovlašten pod nadzorom Osnivača obavljati pripreme za početak rada Visoke škole, a posebno pribaviti potrebne dozvole za početak rada, te podnijeti prijavu za upis u sudski registar ustanove.

Članak 11.

Sredstva za redovnu djelatnost Visoke škole osiguravaju se iz sredstava Proračuna Grada Ivanić-Grada za 2016. godinu i školarine studenata.

Članak 12.

Visoka škola ne može bez prethodne suglasnosti osnivača:

* steći nekretninu bez obzira na vrijednost
* opteretiti ili otuđiti nekretninu bez obzira na vrijednost
* opteretiti ili otuđiti trajnu imovinu bez obzira na vrijednost.

O načinu uporabe eventualne dobiti odlučuje osnivač u skladu s pozitivnim zakonskim propisima temeljem godišnjeg financijskog izvješća.

O načinu pokrivanja eventualnih gubitaka odlučuje osnivač sukladno pozitivnim zakonskim propisima temeljem godišnjeg financijskog izvješća.

Visoka škola odgovara za svoje obveze cijelom svojom imovinom.

Osnivač Visoke škole solidarno i neograničeno odgovara za njegove obveze.

Članak 13.

Visoka škola može započeti obavljati djelatnost danom upisa u sudski registar.

Privremeni dekan obaviti će sve pripreme za početak rada Visoke škole, kao i sve druge poslove predviđene Statutom i zakonom.

Članak 14.

Sukladno zakonu i Dopusnici za obavljanje djelatnosti nadležnog ministarstva, ustrojstvo i izvedba stručnog studija, status studenata i nastavnika, suradnika i drugih djelatnika, te druga značajna pitanja za rad Visoke škole uređuju se Statutom Visoke škole.

Članak 15.

Rad Visoke škole je javan.

Način osiguravanja javnosti Visoke škole regulirat će se Statutom.

Članak 16.

Visoka škola prestaje odlukom osnivača i u drugim slučajevima predviđenim pozitivnim zakonskim propisima.

U slučaju prestanka Visoke škole imovina Visoke škole pripada osnivaču.

Članak 17.

Ova Odluka stupa na snagu danom objave, a objavit će se u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ GRAD

GRADSKO VIJEĆE

KLASA: Predsjednik Gradskog vijeća:

URBROJ:

Ivanić-Grad, 2016. Željko Pongrac, pravnik kriminalist

|  |  |
| --- | --- |
| **PREDMET:** | Pročišćeni tekst Odluke o osnivanju Visoke škole Ivanić-Grad |
| **PRAVNI TEMELJ:** | Na temelju članka 49. stavka 4. Zakona o znanstvenoj djelatnosti i visokom obrazovanju ([„Narodne novine“, broj 123/03, 198/03, 105/04, 174/04, 46/07, 45/09, 63/11, 94/13 i 139/13)](https://www.azvo.hr/images/stories/propisi/ZZDVO_izmjene_po_Z.okvaliteti.docx) i članka 35. Statuta Grada Ivanić-Grada (Službeni glasnik Grada Ivanić-Grada, broj 02/14) |
| **STRUČNA OBRADA:** | Upravni odjel za lokalnu samoupravu, pravne poslove i društvene djelatnosti |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

Gradsko vijeće Grada Ivanić-Grada na svojoj je 25. sjednici održanoj dana 10. prosinca 2015. godine donijelo Odluku o osnivanju Visoke škole Ivanić-Grad. Navedena odluka se, radi provedbe u sudskom registru Trgovačkog suda u Zagrebu usklađuje sa odredbama Zakona o znanstvenoj djelatnosti i visokom obrazovanju („Narodne novine“, broj 123/03, 198/03, 105/04, 174/04, 46/07, 45/09, 63/11, 94/13 i 139/13) te je zbog toga donesena i Odluka o Izmjenama i dopunama Odluke o osnivanju Visoke škole Ivanić-Grad.

Na temelju navedene Odluke o osnivanju Visoke škole ivanić-Grad te usvojenih Izmjena i dopuna Odluke, donosi se i ovaj Pročišćeni tekst.